Automatikus működésű elektronikus csapok

A leggazdaságosabb, legkényelmesebb, és tegyük hozzá; egyben a leghigiénikusabb használatot az automatikus működésű elektronikus csapok kínálják. Ha a kezünket az érzékelő előtt a vízsugár útjába tesszük, akkor a víz megindul, és már az első csepp is hasznosan, a benedvesítendő felületre hull, és csak addig folyik, ameddig a kezünket a csap alatt tartjuk. Ennél az armatúránál nincs beállítási veszteség, és a holtidőben sem folyik feleslegesen a víz. Sőt ha valamit a mosdókagylóban felejtünk, akkor az elektronika a gyanúsan hosszú nyitvatartási időt érzékelve, a vízáram elzárásával korrigálja a hibát. A hőfok előre beállítható, s így a csap érintés nélkül használható.

A korszerű csapoknál az érzékelő, az elektronika, a mágnesszelep és az energiaforrás egy elem formájában a csap testében található. Az egyszerűbb armatúráknál az elektronikát és az energiaforrást nagyobb méretük miatt egy különálló dobozba építik. Az armatúrák érzékelője kapacitív, infravörös vagy radar elven működik. A vízáram nyitása-zárása egy nagyon rövid impulzussal működtetett, állandó mágnessel kiegészített, szervorendszerű mágnesszelep feladata. A különleges mágnesszelep és az elektronika olyan kevés energiát igényel, hogy a beépített, kereskedelemben beszerezhető elem akár 2-5 évig is képes működésben tartani a szerelvényt.

Az elektronikus mosdócsap minden szempontból verhetetlen. Az egyetlen hátránya a magas beszerzési ár. Azonban ez is viszonylagos, ugyanis egy prémium kategóriába tartozó, kétgombos csap, vagy egy divatos „látvány” csap ennél akár két-háromszor is többe kerülhet. Ezzel szemben az elektronikus csapok víz- és energiatakarékos működésük eredményeként az öt-tízéves összköltség tekintetében még a legolcsóbb kétgombos csaptelepeknél is jobb eredményekkel büszkélkedhetnek. Az elektronikus csapokkal elsősorban a nagy forgalmú, igényes középületek mellékhelységeiben találkozunk. Az itt használatos csapok általában vandálbiztos kivitelűek, de a vitathatatlan előnyök miatt a formatervezett, divatos megjelenésű elektronikus csapok ma már a háztartásokban is helyet követelnek maguknak.